ธปท.จับตาให้กู้รายใหญ่
ธปท.หวั่นแบงก์ปล่อยกู้ลูกค้ารายใหญ่ ชี้แข่งขันกันสูงจนเอาเงินไปลงทุนเสี่ยง เกาะติดก่อนบานปลาย
27 พ.ค. 2559

ธปท.หวั่นแบงก์ปล่อยกู้ลูกค้ารายใหญ่ ชี้แข่งขันกันสูงจนเอาเงินไปลงทุนเสี่ยง เกาะติดก่อนบานปลาย
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า สาเหตุที่คณะกรรมการนโยบายการเงิน (กนง.) ออกมาแสดงถึงความห่วงใย และติดตามดูการแข่งขันการปล่อยกู้ลูกค้ารายใหญ่ของธนาคารพาณิชย์ ตามรายงานนโยบายการเงินฉบับย่อที่เปิดเผยออกมาเมื่อวันที่ 25 พ.ค.ที่ผ่านมา เนื่องจากเวลาที่อัตราดอกเบี้ยต่ำเป็นระยะเวลานานๆ หรือมีสภาพคล่องส่วนเกินสูง มักจะมีพฤติกรรมการแสวงหาผลประโยชน์จากเงินที่ล้นมือได้ในทุกระดับ
ทั้งนี้ การแสวงหาผลประโยชน์นั้น มีทั้งในระดับประชาชน ซึ่งจะเห็นการนำเงินไปลงทุนในผลิตภัณฑ์การเงินต่างๆ โดยไม่คำนึงถึงความเสี่ยง ส่วนในระดับของกองทุนบางกองทุน จะมีการนำเงินไปลงทุนในตราสารของบางประเทศ ที่มีความน่าเชื่อถือหย่อนมาตรฐานลงไป ขณะเดียวกันสถาบันการเงินบางแห่งเองก็เร่งเอาสภาพคล่องไปใช้ประโยชน์ให้มากๆ โดยอาจปล่อยสินเชื่อไปโดยไม่ได้มีการมองความเสี่ยงในระยะยาว
“ภาพเหล่านี้ทำให้ กนง. พยายามดูว่าจะมีช่องทางไหนที่ต้องจับตามอง และก็กำลังมองอยู่อย่างใกล้ชิด เพราะเมื่อไหร่ที่มีสัญญาณ เราก็ต้องมีเรดาร์สกรีน เพื่อไม่ให้กระทบต่อเสถียรภาพของเรา รวมทั้งควรระมัดระวังผลจากการปล่อยสินเชื่อดังกล่าว ที่อาจจะมีผลต่อคุณภาพสินเชื่อในอนาคตก็ได้” นายวิรไท กล่าว  
ก่อนหน้านี้ รายงานของ กนง. ระบุว่า จากพฤติกรรมแสวงหาผลตอบแทนที่สูงกว่า (Search for yield) และความสามารถในการชำระหนี้ของครัวเรือนในภาคเกษตร และธุรกิจขนาดกลางและขนาดย่อม (เอสเอ็มอี) ที่มีแนวโน้มด้อยลง จากผลกระทบของเศรษฐกิจที่ฟื้นตัวล่าช้า สะท้อนได้จากสัดส่วนสินเชื่อที่ไม่ก่อให้เกิดรายได้ (เอ็นพีแอล) ต่อสินเชื่อรวมที่เพิ่มสูงขึ้น โดยเฉพาะในกลุ่มลูกค้าเอสเอ็มอี และกลุ่มลูกค้าสินเชื่อบัตรเครดิต
นอกจากนี้ กรรมการ กนง.ส่วนหนึ่งยังตั้งข้อสังเกตเรื่องต้นทุนการระดมทุนของธุรกิจขนาดใหญ่ที่ปัจจุบันอยู่ในระดับต่ำ จากการแข่งขันปล่อยสินเชื่อให้กับลูกค้าชั้นดีของธนาคารพาณิชย์ และความสนใจลงทุนในหุ้นกู้ของนักลงทุนที่เพิ่มขึ้นมาก ซึ่งอาจไม่สะท้อนค่าความเสี่ยงที่แท้จริง จึงเห็นควรให้ติดตามและประเมินความเสี่ยงดังกล่าวอย่างต่อเนื่อง